
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

PLx nr.123/2019
AVIZ
asupra proiectului de Lege pentru aprobarea Ordonanței de urgență a Guvernului nr.6/2019 privind unele măsuri pentru buna organizare şi desfăşurare a alegerilor pentru membrii din România în Parlamentul European din anul 2019

În conformitate cu prevederile art.95 și 115 din Regulamentul Camerei Deputaţilor, Biroul permanent a trimis, Comisiei pentru tehnologia informaţiei şi comunicaţiilor, spre avizare, în procedură de urgență, proiectul de Lege pentru aprobarea Ordonanței de urgență a Guvernului nr.6/2019 privind unele măsuri pentru buna organizare şi desfăşurare a alegerilor pentru membrii din România în Parlamentul European din anul 2019 (PLx nr.123/2019).
Proiectul de lege are ca obiect reglementarea unor măsuri pentru buna organizare şi desfăşurare a alegerilor pentru membrii din România în Parlamentul European din anul 2019. Astfel, demersul legislativ conţine, printre altele, dispoziţii referitoare la implementarea Sistemului informatic de monitorizare a prezenţei la vot şi de prevenire a votului ilegal - SIMPV, la finanţarea campaniei electorale, precum şi dispoziţii referitoare la cheltuielile pentru organizarea şi desfăşurarea alegerilor.


Consiliul Legislativ a avizat favorabil inițiativa legislativă conform avizului nr. 96/18.02.2019.

Senatul a adoptat această inițiativă legislativă în ședința din  11.03.2019.

Prin conținutul său normativ, proiectul de lege face parte din categoria legilor organice, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu majoritate de voturi (8 voturi pentru și 1 abținere) a membrilor prezenţi, avizarea favorabilă a acestuia. 
 PREŞEDINTE,  

Cătălin Drulă

